Апостол Пётр баштапкы самаразында ака-эјелерди бастыра эп-аргазын ла јайалтазын тузаланып, бой-бойына јӧмӧшсин деп сураган. Агару Бичикте мынайып айдылат: «Кажыгарга ла Кудай јакшылыгынаҥ улам канча кире јайалта берген, оны, башка-башка јайалталарлу башкараачылар чылап, бой-бойоорго болужарга тузаланыгар» (1 Пётр 4:10). Ака-эјелер слердиҥ јайалталараарды кӧрӧлӧ, адааркап, бойлорын уйан деп сананып турган болор дейле, јайалталараарды тузаланбай, јажырып турган болдоор. Је бистерге бойыста бар аргаларысла мактанбас керек (1 Кор. 4:6). Бисте бар аргалар — Иегованыҥ сыйы деп, бир де ундыбас керек. Бис аргаларысла бийиркенерге эмес, је јуунды тыҥыдарга тузаланып јадыс (Флп. 2:3). Бойыстыҥ аргаларысла, ийде-кӱчисле Иегованыҥ кӱӱн-табын бӱдӱрерге тузаланып турзаас, јаан сӱӱнчи аладыс. Айдарда, бис улустаҥ артык болгоныстаҥ улам эмес, је бастыра јайалталарысла Иегованы макка чыгарып турганыстаҥ улам сӱӱнедис. w22.04 11—12, абз. 7—9
Агару Бичиктиҥ бӱгӱнги ӱлгери 2024
Суббот, тулаан ай 2
Сениҥ јасагыҥда бичилген ончо кайкамчылу немелерди јарт кӧрӧйин деп, кӧстӧримди ачсаҥ (Сар. 119:18).
Иисус Агару Бичимелди сӱреен тыҥ сӱӱген. Оныҥ сезимдери Сарын 40:8-те судурлалып калган. Ондо мынайып айдылган: «Сениҥ табыҥды бӱдӱрерге кӱӱнзеп јадым, Кудайым. Сениҥ јасагыҥ мениҥ јӱрегимде». Оныҥ учун ол Иеговага иштеп, ӱзе јанынаҥ једимдӱ ле ырысту болгон. Анайып ла бис Агару Бичикти кычырып, бу бичикти сӱӱрге ӱренип турзаас, ырысту ла ӱзе јанынаҥ једимдӱ болорыс (Сар. 1:1—3). Иисустыҥ сӧстӧри ле теми слерге Агару Бичиктеҥ оноҥ јаан туза аларга болушсын. Оныҥ учун Агару Бичикти кычырып јатсаар, мӱргӱӱрин ундыбагар, меҥдебегер, бойыгарга сурактар беригер ле кычырганаарды кыскарта бичип алыгар. А ӧткӱн болзоос, Агару Бичимелди јазап шӱӱп сананып, оны бистиҥ бичиктердиҥ болужыла шиҥдеп кычырарыс. Бого коштой Агару Бичикти чын кӧрӱм-санаалу кычырганы — солынарга болужар. Айдарда, бу јӧрмӧлдиҥ јӧптӧрин тузаланарга албаданактар. Ол тушта Агару Бичикти кычырганыстаҥ оноҥ јаан туза аларыс ла Иеговага оноҥ јуук болуп каларыс (Сар. 119:17; Иак. 4:8). w23.02 13, абз. 15, 16
Агару Бичиктиҥ бӱгӱнги ӱлгери 2024
Воскресен, тулаан ай 3
Албаданкай кижиниҥ амадулары бӱдӱп калат (Укаа 21:5).
Амаду тургузыгар ла ого јединерге албаданыгар. Је мыны канайып эдер керек? Темдектезе, слер ӱредетен темигӱлереерди тыҥыдар деп шӱӱп алганаар. Мынайып эдерге, «Кычыратан ла ӱредетен темигӱлериҥди тыҥыт» деген брошюраны ӱзе бӱдӱнге шиҥдеп алзаар, јакшы болор. Оноҥ иштеер кӱндерде ӧдӱп турган туштажуда пунктты ӧткӱрердеҥ озо, ченемелдӱ аканы слердиҥ белетенип јатканаарды кӧрӱп ийзин деп сурагар. Ол слерге нени тӱзедип ийетенин айдып берер. Ака-эјелер слерди јӱк ле темигӱлереерди јакшы тыҥыдып алганаарды эмес, је озо ло баштап иштеҥкей ле бӱдӱмјилӱ кижи деп кӧрзин (2 Кор. 8:22). Кезик темигӱлерге ӱренерге јеҥил эмес болордоҥ айабас. Нениҥ учун дезе бӱткен бӱдӱмистеҥ улам кезик немени эдерге кӱч болот. Алдырбас, санааркабагар! Тимофей улу ӱредӱчи, ол эмезе куучын-эрмектерди сӱреен јакшы айдар кижи болуп калган ба? Бу керегинде Агару Бичик нени де айтпай јат. Је Тимофей Павелдиҥ берген јӧптӧрин тузаланып, јуунныҥ иштерин јакшы бӱдӱрерге ӱренип алган (2 Тим. 3:10). w22.04 24—25, абз. 8—11